हालांकि, इसके बावजूद अमित शाह इससे भी पूरी तरह से संतुष्ट नहीं हैं बल्कि वो और भी ज्यादा ऊर्जा के साथ संगठन को विस्तार देने में जुटे हुए हैं। ऐसे में सवाल ये उठता है कि आखिर अमित शाह के नजरिये से भाजपा का स्वर्णिम काल कैसा होगा? इसे समझने के लिए दक्षिण की ओर एक नजर डालते हैं जहां उत्तर भारत की तुलना में बीजेपी की स्थिति मजबूत नहीं है लेकिन पूर्वोत्तर के त्रिपुरा, असम, नगालैंड जैसे राज्यों में अपनी रणनीति के दम पर भारतीय जनता पार्टी को स्थापित करने वाले शाह का अगला मिशन दक्षिण पर फतह करना है। इसके लिए वो दिन-रात कठिन प्रयास कर रहे हैं। त्रिपुरा में 25 वर्षों से शासित लेफ्ट के किले को ढाहने के बाद भी अमित शाह की नजरें तमिलनाडु, आंध्रप्रदेश, केरल, उड़ीसा और पश्चिम बंगाल जैसे राज्यों पर है जहां बीजेपी की जमीनी पकड़ काफी कमजोर है और विगत चुनावों में बीजेपी को उम्मीद के अनुरूप जनसमर्थन प्राप्त नहीं हुआ था। भारतीय राजनीति में अमित शाह को ‘चाणक्य’ कहा जाता है। उनकी निगाहें सिर्फ पेड़ पर बैठी चिड़िया की आंख पर होती है। अब इस कथन को समझने के लिए हमें त्रिपुरा विधानसभा चुनाव में भाजपा को मिली प्रचंड जीत को समझना होगा। साल 2013 के त्रिपुरा विधानसभा चुनाव में भाजपा ने 50 उम्मीदवार चुनावी मैदान में उतारे थे लेकिन बीजेपी को यहां एक भी सीट नहीं मिली थी। यहां तक कि भारतीय जनता पार्टी के 49 उम्मीदवार अपनी जमानत राशी भी नहीं बचा पाए थे। तब भारतीय जनता पार्टी को चुनाव में भाजपा को मात्र 1.87 फ़ीसदी वोट के साथ संतोष करना पड़ा। हालांकि, इस बार किसी को ये अंदाजा भी नहीं था कि त्रिपुरा के राजनीतिक परिदृश्य में इतना बड़ा बदलाव होने जा रहा है। साल 2018 में हुए विधानसभा चुनाव में भाजपा ने ऐतिहासिक प्रदर्शन करते हुए 43 फ़ीसदी वोटों के साथ 35 सीटों पर जीत दर्ज की। ये जीत अप्रत्याशित थी और इस बात का प्रमाण भी कि अमित शाह के हौसले कितने बुलंद है। उनका मैनेजमेंट, सोशल इंजीनियरिंग केवल उत्तर भारत ही नहीं बल्कि देश के हर राज्यों की राजनीतिक परिदृश्य को प्रभावित करने तथा उसे बदलने का दमखम रखता है। यही कारण है कि दक्षिण के राज्यों में भी अमित शाह भाजपा को नए सोपान पर देखने के लिए उत्सुक है। शायद यही उनके स्वर्णिम भाजपा की कल्पना हो।